b'\n_START_ARTICLE_\nJakob Missia\n_START_SECTION_\n\xc5\xbdivljenjepis\n_START_PARAGRAPH_\nJakob Missia (priimek v latinskem jeziku) se je rodil 30. junija 1838 v Moti pri Radencih. \xc5\xbde zgodaj se je pod vplivom starej\xc5\xa1ega brata odlo\xc4\x8dil za duhovni\xc5\xa1ki poklic. Gimnazijo in prvi letnik bogoslovja je Missia opravil v Gradcu, potem je bil sprejet na rimski Collegium Germanicum. \xc5\xa0tudij je kon\xc4\x8dal leta 1863 v Rimu; doktoriral je iz teologije in filozofije, tega leta je bil tudi posve\xc4\x8den v duhovnika. Nato se je vrnil v Gradec, kjer je postal prefekt v de\xc5\xa1kem semeni\xc5\xa1\xc4\x8du. Med letoma 1866 in 1871 je bil kaplan in tajnik dveh sekovskih \xc5\xa1kofov \xe2\x80\x93 Ottokarja Marie grofa Attemsa in Johanna Baptista Zwergerja. Kasneje je v Gradcu slu\xc5\xbeboval kot kancler ordinariata in stolni kanonik._NEWLINE_Cesar Franc Jo\xc5\xbeef ga je 14. junija 1884 imenoval za ljubljanskega knezo\xc5\xa1kofa, na tem mestu je nasledil Janeza Zlatousta Poga\xc4\x8darja. Pod Missievim duhovnim patronatom je v Ljubljani med 29. in 31. avgustom 1892 potekal Prvi slovenski katoli\xc5\xa1ki shod._NEWLINE_Decembra 1897 je postal gori\xc5\xa1ki nad\xc5\xa1kof in ilirski metropolit, 19. junija 1899 pa ga je pape\xc5\xbe Leon XIII. Imenoval za kardinala. Tako je postal prvi Slovenec, ki je prejel \xc2\xbbkardinalski klobuk\xc2\xab-postal kardinal._NEWLINE_Umrl je v Gorici 24. marca 1902.\n_START_SECTION_\nPrepri\xc4\x8danje\n_START_PARAGRAPH_\nMissia si je ob nastopu \xc5\xa1kofovske slu\xc5\xbebe \xc5\xbeelel popolno prenovo verskega \xc5\xbeivljenja v svoji diecezi. Po njegovem mnenju Kristus ne sme biti navzo\xc4\x8d samo v cerkvi, temve\xc4\x8d povsod. Knezo\xc5\xa1kof je veliko nevarnost videl v socialisti\xc4\x8dnem gibanju. V teh in drugih pogledih se je pogosto strinjal z Antonom Mahni\xc4\x8dem.'